Politika e jashtme e presidentit John Kennedy
Më 22 nëntor shënohet 50 vjetori i vrasjes së presidentit të 35-të të Shteteve të Bashkuara
Më 22 nëntor shënohet 50 vjetori i vrasjes së Presidentit John Kennedy. Bota ishte shumë ndryshe kur Kennedy u zgjodh president në vitin 1961. Shtetet e Bashkuara dhe Bashkimi Sovjetik ishin mbërthyer në Luftën e Ftohtë, ku vija ndarëse ishte Berlini, Kuba dhe Vjetnami. Kennedy erdhi në postin e presidentit i vendosur kundër komunizmit. Çështja e ndërhyrjes në Kubë ishte një fillim i vështirë në politikën e jashtëme të administratës së tij. Që prej fillimit, John Kennedy e bëri të qartë se nuk do të përkulej para agresionit sovjetik të luftës së ftohtë. Administrata hodhi një hap të gabuar kur mbështeti planin e CIA-s për ndërhyrjen në Kubë me kundërshtarët e mërguar të Kastros në Gjirrin e Derrave. Autori Robert Dallek thotë se invazioni i planifikuar ishte dështim, por edhe një mësim i vlefshëm për Kennedy-n. Dështimi i tij në Kubë, sëbashku me moshën e tij të re dhe mungesën e përvojës, tregonte se atij i duhej të fitonte respektin e udhëheqësve botërorë, si të aleatëve ashtu edhe të rivalëve gjatë një turneu në Evropë. Presidenti Kennedy u gjend përballë provës në politikën e jashtëme në tetor të vitit 1962, kur avionët amerianë të zbulimit diktuan veprimtari ushtarake sovjetike në Kubë. Kennedy i dha urdhër marinës amerikane të bllokonte transportin e raketave sovjetike. Kriza kubane 13 ditëshe e raketave e çoi botën në prag të luftës bërthamore. Por diplomacia prapa skenës dhe kërcënimet për ndërhyrje ushtarake nga ana e Kennedy-t shërbyen për shuarjen e krizës dhe për sprapsjen e sovjetikëve. Kriza e raketave e bindi Kennedy të gjente mënyra për të ulur tensionet e Luftës së Ftohtë. Pak muaj para vdekjes së tij, u realizua një nga arritjet e tij më të mëdha, nënshkrimi i traktatit për kufizimin e armëve bërthamore me Bashkimin Sovjetik që u hapi rrugën marrëveshjeve të armëve me Moskën. Në muajt e fundit të jetës, Kennedy dërgoi gjithashtu sinjale konfliktuale rreth vazhdimit të angazhimit ushtarak amerikan në Vjetnamin e Jugut. Qendrimi i John Kennedy-it në postin e presidentit ishte i shkurtër, por mënyra si ai e trajtoi krizën kubane të raketave dhe përpjekjet e tij për paqen në botë mbeten pjesë e tashëgimisë së tij presidenciale.